RO Jurnalul Oficial al Uniunii Europene L 169/27

REGULAMENTUL (UE) 2018/960 AL COMISIEI

din 5 iulie 2018

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile lambda-cihalotrinului din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru lambda-cihalotrin au fost stabilite în partea B din anexa III la Regulamentul (CE) nr. 396/2005.

(2) Pentru lambda-cihalotrin, Autoritatea Europeană pentru Siguranța Alimentară (denumită în continuare „autoritatea”), a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (2). Autoritatea a transmis ulterior o concluzie cu privire la evaluarea inter pares a lambda-cihalotrinului (3), în care au fost actualizați parametrii analitici ai substanței. În conformitate cu articolul 43 din Regulamentul (CE) nr. 396/2005, Comisia a solicitat autorității să revizuiască evaluarea lambda-cihalotrinului în contextul noilor parametri. La 2 decembrie 2015, autoritatea a emis un aviz motivat privind revizuirea evaluării LMR-urilor existente pentru lambda-cihalotrin (4). Definiția reziduurilor pentru lambda-cihalotrin acoperă și substanța gama-cihalotrin. Comisia a solicitat autorității, în conformitate cu articolul 43 din Regulamentul (CE) nr. 396/2005, să revizuiască LMR-urile pentru lambda-cihalotrin, ținând cont și de posibilele utilizări ale gama-cihalotrinului. La 26 iulie 2017, autoritatea a emis un aviz motivat privind revizuirea orientată a LMR-urilor existente pentru lambda-cihalotrin din perspectiva definiției reziduurilor nespecifice (5).

(3) Autoritatea a propus modificarea definiției reziduurilor pentru toate produsele. Ea a identificat un risc pentru consumatori în ceea ce privește LMR-urile pentru kale și boabele de orez. Prin urmare, este necesară reducerea LMR-urilor respective. Autoritatea a concluzionat că, în ceea ce privește LMR-urile pentru toate produsele, unele informații nu erau disponibile și era necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru respectivele produse ar trebui să fie stabilite în anexa II la Regulamentul (CE) nr. 396/2005 la nivelul existent sau la nivelul identificat de autoritate. Autoritatea a concluzionat de asemenea că, în ceea ce privește LMR-urile pentru semințele de floarea-soarelui, boabele de soia și ceai, nu existau informații disponibile și că era necesară o analiză suplimentară din partea responsabililor cu gestionarea riscurilor. LMR-urile pentru respectivele produse ar trebui stabilite la limita specifică de cuantificare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(4) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime pentru reziduuri conform Codex Alimentarius (CXL-uri), LMR-urile ar trebui stabilite la limita specifică de cuantificare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(5) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de cuantificare. În privința mai multor substanțe, laboratoarele menționate au concluzionat că, pentru anumite produse de bază, dezvoltarea tehnică necesită stabilirea unor limite specifice de cuantificare.

(6) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(7) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(8) Prin urmare, Regulamentul (CE) nr. 396/2005 ar trebui modificat în consecință.

(9) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel înalt de protecție a consumatorilor.

(10) Înainte ca LMR-urile modificate să devină aplicabile, ar trebui acordată o perioadă de timp rezonabilă pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(11) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanța activă lambda-cihalotrin din și de pe toate produsele, în afară de kale și boabele de orez, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în UE sau importate în UE înainte de 26 ianuarie 2019.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 26 ianuarie 2019.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 5 iulie 2018. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară, 2014. Reasoned opinion on the review of the existing maximum residue levels (MRLs) for lambda-cyhalothrin according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri (LMR) existente pentru lambda-cihalotrin în conformitate cu articolul 12 din Regulamentul (CE) nr. 396/2005]. EFSA Journal 2014;12(1):3546.

(3) Autoritatea Europeană pentru Siguranța Alimentară, 2014. Conclusion on the peer review of the pesticide risk assessment of the active substance lambda-cyhalothrin (Concluzia evaluării inter pares a riscului utilizării ca pesticid a substanței active lambda-cihalotrin). EFSA Journal 2014;12(5):3677.

(4) EFSA (Autoritatea Europeană pentru Siguranța Alimentară), 2015. Reasoned opinion on the revision of the review of the existing maximum residue levels for lambda-cyhalothrin [Aviz motivat privind revizuirea limitelor maxime de reziduuri existente pentru lambda-cihalotrin]. EFSA Journal 2015;13(12):4324.

(5) EFSA (Autoritatea Europeană pentru Siguranța Alimentară), 2017. Reasoned opinion on the focused review of the existing maximum residue levels for lambda-cyhalothrin in light of the unspecific residue definition and the existing good agricultural practices for the substance gamma-cyhalothrin (Aviz motivat privind revizuirea orientată a limitelor maxime de reziduuri existente pentru lambda-cihalotrin din perspectiva definiției reziduurilor nespecifice și a bunelor practici agricole existente pentru substanța gama-cihalotrin). EFSA Journal 2017;15(7):4930.